text: Skønne spildte dråber
  25 august 2015 kl. 12.17
  Tirsdag formiddag tabte en lastbil sin last af øl ved en rundkørsel i Padborg. Vejen er ryddet igen - selv duften er væk nu, forsikrer politiet.
  Man skal ikke græde over spildt mælk. Men måske er det i orden når det er øl, der er tale om. Tirsdag formiddag tabte en lastvogn sin last af øl i rundkørslen ved Tøndervej/Omfartsvej i Padborg, og man kan spekulere over, om ikke chaufføren i al hemmelighed kneb en lille tåre over de mange spildte dråber.
  Mere end 75 kasser øl gik til på asfalten, og politi og brandvæsen måtte spærre omfartsvejen, mens de ryddede op efter uheldet.
  Nogle timer senere var vejen ryddet igen, og selv duften er nok væk nu, siger vagtchefen ved Syd- og Sønderjyllands Politi tirsdag til TV SYD.
  Billeder - fra Local Eyes
  